Diari Oficial de la Generalitat Valenciana


Sumari del DOGV 6681, del 29-12-2011 (2011/13541)

RESOLUCIÓ de 21 de desembre de 2011, de la presidenta del Consell d'Administració de l'Agència Valenciana de Mobilitat, per la qual es modifiquen les tarifes dels servicis de taxi realitzats per autoritzacions domiciliades al municipi de Benissa.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6681

Data del DOGV
:   29-12-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/13324


Data del document
:   21-12-2011

Organisme emissor
:   Agència Valenciana de Mobilitat

Tipus de document
:   Resolució

Descriptors 

:   * Benissa
    * transport de viatgers
    * transport públic
    * reglamentació del transport
    * legislació
    * tarifa de viatgers
    * taxi

RESOLUCIÓ de 21 de desembre de 2011, de la presidenta del Consell d'Administració de l'Agència Valenciana de Mobilitat, per la qual es modifiquen les tarifes dels servicis de taxi realitzats per autoritzacions domiciliades al municipi de Benissa. [2011/13940]  
Els servicis de transport públic discrecional de viatgers per carretera, prestats amb vehicles amb una capacitat igual o inferior a nou places, inclosa la del conductor, i proveïts d'autorització de transport documentada en targeta de la classe VT, es troben sotmesos al règim d'autorització administrativa, amb subjecció al sistema tarifari i a les condicions d'aplicació, regulades en els articles 18 i 19 de la Llei 16/1987, de 30 de juliol, d'Ordenació dels Transports Terrestres, i en els articles 28 i 29 del seu reglament, aprovat pel Reial Decret 1211/1990, de 28 de setembre.  
  
L'article 18 de la Llei 16/1987, de 30 de juliol, d'Ordenació dels Transports Terrestres, després de la redacció donada per la Llei 25/2009, de 22 de desembre, permet a les comunitats autònomes fixar les tarifes de compliment obligatori per als transports interurbans de viatgers en vehicles de turisme, que es desenrotllen íntegrament en el seu territori, així com a quants servicis d'esta classe s'hi inicien, siga quin siga el lloc en què finalitzen varia les condicions d'aprovació del règim tarifari als servicis interurbans de transport públic discrecional de viatgers per carretera prestats amb vehicles de turisme, proveïts d'autorització de transport documentada en targeta de la classe VT.   
  
En este context, la Llei 6/2011, d'1 d'abril, de la Generalitat, de Mobilitat de la Comunitat Valenciana, disposa en l'article 55 que les tarifes dels servicis de taxi podran ser revisades periòdicament o de manera excepcional, per l'òrgan competent, amb audiència prèvia de les associacions representatives del sector i de les associacions de consumidors i usuaris.  
Així, com que s'ha experimentat un increment dels costos d'explotació des de l'última revisió, l'estructura i quanties del qual han sigut degudament analitzat, se n'aconsella l'actualització i la consegüent revisió de les tarifes d'aplicació, i es manté el seu caràcter de tarifes màximes.  
Per tot això, amb un informe previ de la Comissió de Preus de la Generalitat, i fent ús de les facultats conferides per l'article 15 de l'Acord de 5 d'octubre de 2001, del Consell, pel qual s'aproven els Estatuts de l'Agència Valenciana de Mobilitat, i els articles 3 i 4 de la Llei 6/2011, d'1 d'abril, de la Generalitat, de Mobilitat de la Comunitat Valenciana, resolc:  
  
Primer. Tarifes   
Els servicis de transport públic de viatgers en automòbils de turisme del municipi de Benissa, que se sol·liciten en eixe àmbit territorial, seran regits per les següents tarifes, impost sobre el valor afegit inclòs:  
  
  
Tarifa 1  
Baixada de bandera: 3,47 euros  
Preu per km recorregut: 0,97 euros  
Preu per hora d'espera: 21,55 euros  
  
Tarifa 2  
Baixada de bandera: 4,31 euros   
Preu per km recorregut: 1,27 euros  
Preu per hora d'espera: 28,05 euros  
  
Als servicis efectuats la Nit de Nadal i la Nit de Cap d'Any s'aplicarà un suplement de 5,67 euros.  
  
Segon. Definició d'horaris  
1. Es considera horari diürn el comprés entre les 06.00 hores i les 22.00 hores del mateix dia.  
2. Es considera horari nocturn el comprés entre les 22.00 hores d'un dia i les 06.00 hores de l'endemà.  
3. Les tarifes assenyalades en l'article primer seran aplicables de la manera següent:  
- En dia laborable i en horari diürn, s'aplica la tarifa 1.  
- En dia laborable i horari nocturn, s'aplica la tarifa 2.  
- En dissabtes, diumenges i festius, tant en horari diürn com nocturn, s'aplica la tarifa 2.  
El suplement per a la Nit de Nadal i la Nit de Cap d'Any s'aplicarà els dies 24 i 31 de desembre, respectivament, entre les 21.00 hores i les 06.00 hores de l'endemà.  
  
Tercer. Obligatorietat del canvi  
Els conductors dels vehicles facilitaran als clients canvi fins a 20 euros. Si el canvi a tornar és superior a 20 euros, el conductor tindrà dret a continuar amb el taxímetre en marxa fins que el canvi requerit siga inferior a 20 euros.  
  
Quart. Visibilitat del quadre de tarifes  
En tots els vehicles s'haurà de portar, de forma visible per a l'usuari, un exemplar de les tarifes en vigor i les seues condicions d'aplicació.  
  
  
Quint. Règim de contractació  
Els servicis es contractaran en règim de cotxe complet i els recorreguts s'entendran en circuit tancat fins al punt de partida per l'itinerari més curt, si no es convinguera expressament el contrari. En contractar el servici, es fixaran els recorreguts, les places i el pes de l'equipatge.  
  
  
Sext. Equipatges  
En tot cas, l'usuari tindrà dret al transport gratuït del seu equipatge, el qual, una vegada utilitzat el nombre total de places, no podrà excedir de 50 quilograms, per als vehicles de fins a quatre places, i de 60 quilograms, per als de superior capacitat, sempre que el volum dels equipatges permeta introduir-los al portamaletes o situar-los a la baca del vehicle, sense contravindre les normes i reglaments de trànsit i circulació.  
Quan no s'utilitze el nombre total de places, estes xifres podran augmentar-se, a raó de 30 quilograms per cada seient buit, sempre que la forma, dimensions i naturalesa de l'equipatge en possibilite el transport a l'interior del vehicle.  
Els excessos d'equipatge sobre les xifres anteriors s'abonaran a raó de 0,05 euros per cada 10 quilograms o fracció i quilòmetre recorregut, i el transportista queda en llibertat d'admetre'ls quan este excés siga superior al 50% de les esmentades xifres.  
  
Sèptim. Habilitació per a l'aplicació i interpretació  
Es faculta la directora de l'Agència Valenciana de Mobilitat per a dictar quantes instruccions i resolucions resulten oportunes per a l'aplicació i la interpretació de la present resolució.  
  
Octau. Data d'efectes  
La present resolució produirà efectes des de l'endemà de la seua publicació en el Diari Oficial de la Comunitat Valenciana.  
De conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, contra la present resolució, que no posa fi a la via administrativa, cal interposar, en el termini d'un mes a comptar de l'endemà a aquell en què tinga lloc la seua publicació, recurs d'alçada davant de la consellera d'Infraestructures, Territori i Medi Ambient, com a òrgan competent per a la seua tramitació, tot això de conformitat amb el que disposen l'article 107 i següents de l'esmentada llei i sense perjuí que puguen interposar-se qualssevol altres recursos que s'estimen oportuns.  
  
València, 21 de desembre de 2011.- La presidenta del Consell d'Administració de l'Agència Valenciana de Mobilitat: Isabel Bonig Trigueros.